31987D0424
L 228/43
JURNALUL OFÍCIAL AL UNIUNII EUROPENE
DECIZIA COMISIEI
din 14 iulie 1987
privind lista întreprinderilor din Statele Unite ale Mexicului autorizate pentru importul de carne proaspătă în Comunitate
(87/424/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 72/462/CEE din 12 decembrie 1972 al Consiliului privind problemele de sănătate și de inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (1), astfel cum a fost modificată ultima dată prin Directiva 87/64/CEE (2), în special articolul 4 alineatul (1) și articolul 18 alineatul (1),
întrucât, pentru a putea fi autorizate să exporte carne proaspătă în Comunitate, întreprinderile situate în țările terțe trebuie să corespundă condițiilor generale și speciale stabilite de Directiva 72/462/CEE;
întrucât cu ocazia a două inspecții, în 1983 și 1984, nici o întreprindere nu a fost considerată satisfăcătoare și întrucât Decizia 83/470/CEE a Comisiei (3) a interzis statelor membre, la nivel comunitar, importul de carne proaspătă provenind din întreprinderile din Mexic, dar a lăsat statelor membre posibilitatea, în virtutea legislației lor naționale, de a nu întrerupe, pe parcursul unei perioade de șapte luni, fluxul de schimburi eventual existente cu întreprinderile propuse de autoritățile mexicane;
întrucât o nouă inspecție efectuată în temeiul articolului 5 din Directiva 72/462/CEE și articolul 2 alineatul (1) din Decizia 86/474/CEE a Comisiei din 11 septembrie 1986 privind instituirea de controale la fața locului efectuate în cadrul regimului care se aplică importurilor de animale din speciile bovine și porcine și de carne proaspătă provenind din țări terțe (4) a arătat că nivelul de igienă al unei întreprinderi a crescut, putând fi deci considerat satisfăcător;
întrucât, în aceste condiții, această întreprindere poate să fie înscrisă pe o listă cu întreprinderi autorizate să exporte în Comunitate; întrucât, în consecință, Decizia 83/470/CEE trebuie să fie abrogată;
întrucât importul de carne proaspătă provenind din întreprinderile care figurează în anexa la prezenta decizie rămâne supus dispozițiilor adoptate în altă parte, precum și dispozițiilor generale din tratat; întrucât, în special, importul din țări terțe și expedierea către alte state membre ale unor categorii de carne, cum ar fi cele conținând reziduuri ale unor substanțe, sunt supuse unei reglementări comunitare armonizate care nu este încă total intrată în vigoare;
întrucât măsurile prevăzute în prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Întreprinderea din Mexic care figurează în anexă este autorizată pentru importul de carne proaspătă în Comunitate în conformitate cu anexa menționată.
(2) Importurile provenind din întreprinderile care figurează în anexă rămân supuse dispozițiilor comunitare din domeniul veterinar adoptate în altă parte.
Articolul 2
Statele membre interzic importul de carne proaspătă provenind din întreprinderi care nu figurează în anexă.
Articolul 3
Decizia 83/470/CEE se abrogă.
Articolul 4
Prezenta decizie se aplică de la 1 august 1987.
Articolul 5
Prezenta decizie se adresează statelor membre.
Adoptată la Bruxelles, 14 iulie 1987.